ORDE conxunta do 22 de xullo de 2005, da Consellería de Educación e Ordenación Universitaria, da Consellería de Innovación, Industria e Comercio, da Consellería de Sanidade, da Consellería de Xustiza, Interior e Administración Local, da Consellería de Familia, Xuventude, Deporte e Voluntariado e da Consellería de Medio Ambiente, pola que se convocan premios á innovación educativa sobre os temas transversais.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 29/07/2005

As necesidades da sociedade actual, e os cambios na concepción actual dos procesos de ensino-aprendizaxe xustifican sobradamente que o sistema educativo fomente a participación nos procesos de innovación, co propósito de introducir novidades e renovar a práctica docente, como elemento de mellora da calidade do ensino.
A Lei orgánica 1/1990, do 3 de outubro, de ordenación xeral do sistema educativo establece, no seu artigo 1, que o sistema educativo español, configurado de acordo cos principios e valores da Constitución, se orientará á consecución de diversos fins, entre os que se atopan a formación no respecto dos dereitos e liberdades fundamentais e no exercicio da tolerancia e da liberdade dentro dos principios democráticos de convivencia, así como a formación para a paz, a cooperación e a solidariedade entre os pobos.
Así mesmo, a Lei orgánica 10/2002, do 23 de decembro (BOE do 24 de decembro), de calidade da educación, establece no seu artigo 1 os principios de calidade do sistema educativo, entre os que se atopan o fomento e a promoción da investigación, a experimentación e a innovación educativa; a capacidade de transmitir valores que favorezan a liberdade persoal, a responsabilidade social, a cohesión e mellora das sociedades e a igualdade de dereitos entre os sexos, que axuden a superar calquera tipo de discriminación, así como a práctica da solidariedade, mediante o impulso á participación cívica do alumnado en actividades de voluntariado; e a flexibilidade, para adecuar a súa estrutura e a súa organización aos cambios, necesidades e demandas da sociedade, e ás diversas aptitudes, intereses, expectativas e personalidade do alumnado.
Por outra parte, os decretos 426/1991, do 12 de decembro, 245/1992, do 30 de xullo, 78/1993, do 25 de febreiro, e 275/1994, do 29 de xullo, establecen, respectivamente, os currículos de educación infantil, educación primaria, educación secundaria obrigatoria e bacharelato para a Comunidade Autó
noma de Galicia e que os centros educativos deben desenvolver, tanto nos seus proxectos como nas súas diferentes programacións de aula.
Unha sociedade caracterizada pola rapidez na que nela se producen cambios, que mesmo afectan os valores, demanda das súas institucións accións que estean dirixidas a potenciar as actitudes e coñecementos que, no eido da educación, se denominan temas transversais do currículo e que, pola súa transcendencia e relevancia social, necesitan para o seu desenvolvemento do concurso de todas as institucións implicadas.
Por este motivo, as normas anteriormente citadas recollen, ademais dos contidos que se deben atender especificamente nas diversas áreas e materias, os contidos transversais do currículo, que abordan problemáticas que, non sendo propias dunha disciplina académica particular, se consideran dimensións educativas que non deben tratarse en paralelo, á parte das áreas disciplinares, senón de xeito común e, polo tanto, con presenza en todas elas.
Como consecuencia, o fomento da innovación no ensino de contidos transversais, encadrada no impulso de carácter xeral das actividades de innovación educativa que leva a cabo a Consellería de Educación e Ordenación Universitaria como medio de promoción e actualización profesional do profesorado, debe constituír unha acción conxunta que deben desenvolver os organismos da Administración autonómica.
Por iso, esta orde ten por finalidade establecer unha convocatoria de premios cos que dar recoñecemento ás mellores prácticas desenvolvidas no ensino dos citados contidos, recollendo un conxunto de temas específicos e un metatema xenérico, como é a transversalidade na educación.
O Instituto Galego de Consumo, organismo autónomo adscrito á Consellería de Innovación, Industria e Comercio, ten entre os seus fins impulsar a formación do cidadán como consumidor e usuario, propoñéndolles aos organismos competentes a adopción de programas de educación para o consumo nos distintos graos do ensino e realizar as actuacións necesarias para asegurar que a dita formación sexa permanente.
A Consellería de Sanidade, a través da Dirección Xeral de Saúde Pública e do Comisionado do Plan de Galicia sobre Drogas impulsan desde hai anos, en colaboración coa Consellería de Educación e Ordenación Universitaria, programas e actividades de educación para a saúde na escola.
A Consellería de Xustiza, Interior e Administración Local, a través da Dirección Xeral de Xustiza, colabora institucionalmente para fomentar a realización de actividades acordes cos fins da xustiza.
No Decreto 5/2005, do 13 de xaneiro, polo que se establece a estrutura orgánica da Consellería de Familia, Xuventude, Deporte e Voluntariado, no artigo 6 inclúense entre as súas competencias xestionar e coordinar as actuacións en materia de xuventude, así como de políticas xuvenís de carácter interdepartamental e especialmente o apoio do desenvolvemento da actividade xuvenil, que se desenvolverán a través da Dirección Xeral de Xuventude.
O Servizo Galego de Promoción da Igualdade do Home e da Muller, organismo autónomo adscrito á Consellería de Familia, Xuventude, Deporte e Voluntariado, dálle prioridade á intervención educativa como instrumento de cambio e superación de discriminacións e desigualdades entre homes e mulleres, impulsando a realización de novos desenvolvementos da educación para a igualdade nas comunidades escolares co obxecto de proporcionar, desde as primeiras etapas educativas, outros modelos de relación e convivencia máis xustos e igualitarios entre as persoas de diferente sexo.
No Decreto 106/2004, do 27 de maio, polo que se establece a estrutura orgánica da Consellería de Medio Ambiente, no artigo 8 indícase a competencia da súa Dirección Xeral de Desenvolvemento Sostible para a elaboración e promoción de programas e módulos tendentes á integración do ambiente no currículo educativo das ensinanzas regradas, para os efectos da súa proposta á Administración educativa, así como apoiar e fomentar as axendas 21 escolares nos centros educativos.
Por todo isto, os conselleiros de Educación e Ordenación Universitaria, de Innovación, Industria e Comercio, de Sanidade, de Xustiza, Interior e Administración local, de Medio Ambiente, e a conselleira de Familia, Xuventude, Deporte e Voluntariado, co propósito de establecer as bases para a convocatoria e concesión de premios á innovación educativa sobre os temas transversais
DISPOÑEMOS:
Artigo 1º.-Obxecto.
1. O obxecto desta orde é a convocatoria de dous premios á innovación educativa no ensino non universitario sobre cada un dos seguintes temas, así como a aprobación das súas bases de concesión:
-A transversalidade na educación.
-Educación vial.
-Educación para o consumo.
-Prevención do consumo indebido de drogas.
-Educación para a saúde e a calidade de vida.
-Educación para a paz e a multiculturalidade.
-Educación para a igualdade de ambos os sexos.
-Educación para o lecer.
-Educación ambiental e para a sustentabilidade.
Artigo 2º.-Dotación económica.
Os premios terán a seguinte dotación, que compromete a cada unha das consellerías asinantes da orde a efectuar os pagamentos. En cada tema distribúese entre os dous aos que se alude no artigo anterior e polo tanto cunha contía de 1.500 A cada un:
Tema
Contía
Aplicación
orzamentaria
A transversalidade na educación
3.000 A
07.03.323A.640.1
Educación vial
3.000 A
07.03.323A.640.1
Educación para o consumo
3.000 A
08.50.343A.640.0
Prevención do consumo indebido de drogas
3.000 A
11.01.313A.640.1
Educación para a saúde
3.000 A
11.02.313A.640.4
Educación para a paz e a multiculturalidade
3.000 A
13.02.123A.226.06
Educación para igualdade de ambos os sexos
3.000 A
14.01.211A.640.0
Educación para o lecer
3.000 A
14.03.355B.640.0
Educación ambiental e para a sustentabilidade
3.000 A
15.05.342A.640.1
Así mesmo, poderase conceder un accésit por tema, sen dotación económica, se, a xuízo do xurado, a calidade dos traballos presentados e non premiados o permite.
Artigo 3º.-Características dos materiais.
1. Os materiais presentados versarán sobre tratamentos innovadores no ensino dos contidos curriculares transversais nas etapas de segundo ciclo de educación infantil, educación primaria, educación secundaria obrigatoria e bacharelato e terán aplicación práctica nos centros educativos e contribuír á mellora da calidade educativa.
2. Os traballos deberanse presentar en papel, incluíndo ademais unha versión en soporte informático en formato de OpenOffice, Abiword, Microsoft Word ou Corel WordPerfect ou en formato RTF, en soporte óptico (CD-ROM), agás naqueles casos que, polas características físicas dos materiais, estea xustificada a imposibilidade de realizar esta versión electrónica.
No caso de aplicacións informáticas, que estarán realizadas con tecnoloxía que permita a súa visualización nun navegador estándar, incluirán todos os arquivos necesarios para a súa resolución íntegra fóra de liña. Polo tanto, non se valorarán os traballos que inclúan módulos, librarías, subprogramas ou análogos aos que se deba acceder a través da internet.
As aplicacións que sexan de uso en liña executaranse a partir dunha páxina denominada index.htm que servirá de inicio delas. Non deberán empregarse letras maiúsculas, acentos, espazos en branco nin outros caracteres especiais nos nomes de ningún dos arquivos (ou carpetas) incluídos nas aplicacións, sexan páxinas htm, imaxes ou de calquera outro tipo.
Artigo 4º.-Requisitos das solicitudes.
1. Poderán participar nesta convocatoria, a título individual ou en grupo, o profesorado dos centros dependentes da Consellería de Educación e Ordenación Universitaria ou sostidos con fondos públicos,que estea en activo e imparta ensino nos niveis non universitarios.
2. Os traballos que concorran deberán ser orixinais, inéditos (ou polo menos non comercializados) e non premiados ou con concesión de bolsa con anterioridade, nin sufragados, pola Xunta de Galicia ao abeiro doutros programas, e ser coherentes coa normativa establecida pola Xunta de Galicia.
3. A presentación dos traballos farase por triplicado (agás aqueles materiais que sexan de reprodución difícil con medios convencionais) no rexistro da Consellería de Educación e Ordenación Universitaria, a través das distintas delegacións provinciais ou polas canles establecidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de proceder ao envío certificado por correo, a instancia que debe acompañar o traballo estará datada e selada polo servizo de correos antes de ser certificada.
Os elementos que se presenten en soporte magnético entregaranse en CD-ROM claramente etiquetados.
No caso das aplicacións informáticas irán acompañadas dos correspondentes manuais, impresos en papel así como en formato electrónico de Microsoft Word, Corel WordPerfect ou versión en RTF, que incluirán os seguintes puntos:
-Requirimentos de hardware e software e procedemento de execución da aplicación.
-Guía do profesorado, con exposición dos obxectivos educativos que se pretenden, indicación das actividades que se propoñen e dos aspectos curriculares nos que se incide.
-Guía detallada da utilización da aplicación polo alumnado.
-Descrición, se procede, doutros materiais complementarios (escritos, gráficos, audiovisuais, etcétera).
4. Todos os traballos deberán ir acompañados da seguinte documentación:
a) Instancia dirixida ao director xeral de Centros e Ordenación Educativa, asinada pola autora ou autor ou, se é o caso, pola persoa coordinadora responsable do grupo de traballo, segundo o modelo do anexo I desta orde. Nela deberá constar con claridade un enderezo de correo electrónico para as comunicacións pertinentes.
b) Certificación da dirección de cada centro educativo en que estea destinado cada profesor ou profesora, que deberá incluír o DNI e NRP, na cal se acredite que os membros do grupo de autoras e autores a el pertencentes prestan os seus servizos como persoal docente no centro ou de que estiveron destinados nel durante a realización da experiencia.
c) Memoria impresa descritiva da experiencia educativa, dunha extensión máxima de 20 folios (escrita en fonte tipo Courier de 12 puntos e con espazos de 1,5 e sen comprimir os caracteres), que se axustará ao esquema establecido no anexo II.
d) Anexos de descrición dos traballos ou actividades realizados polo alumnado durante a experiencia, se procede.
e) Declaración xurada ou promesa de estar en posesión dos dereitos de publicación, distribución e uso da totalidade da experiencia, materiais ou produtos presentados, de que son inéditos ou, polo menos, non foron comercializados, e de que non foron premiados ou concedida unha bolsa con anterioridade, nin sufragados pola Xunta de Galicia ao abeiro doutros programas.
f) Cada participante debe achegar unha copia compulsada do seu DNI e unha certificación bancaria de que é titular da conta declarada na solicitude.
5. Cando non se dispoña da plena titularidade dos dereitos do traballo presentado, terase que achegar un escrito asinado por quen posúa tales dereitos aceptando as bases deste concurso.
O feito de que un traballo precise para a súa utilización ou funcionamento de software comercial e/ou os seus dereitos para á súa distribución non poidan ser cedidos polas persoas concursantes, será motivo suficiente para a súa exclusión do concurso.
Artigo 5º.-Prazo de presentación.
O prazo de presentación dos traballos finaliza o 30 de setembro de 2005.
Artigo 6º.-Composición e funcións do xurado.
1. Os traballos que concursen e se axusten a esta convocatoria serán examinados e valorados por un xurado composto polos seguintes membros:
Presidente: o director xeral de Centros e Ordenación Educativa.
Vicepresidente: o subdirector xeral de Ordenación Educativa.
Vogais:
-A xerente do Instituto Galego de Consumo, ou persoa en que delegue.
-O comisionado do Plan de Galicia sobre Drogas, ou persoa en que delegue.
-O xefe de Servizo de Coordinación e Calidade de Saúde Pública, ou persoa en que delegue.
-O subdirector xeral de Relacións coa Administración de Xustiza e Recursos Humanos, ou persoa en que delegue.
-A secretaria do Servizo Galego de Promoción da Igualdade do Home e da Muller, ou persoa en que delegue.
-O subdirector xeral de Promoción e Actividades, ou persoa en que delegue.
-O xefe do Servizo de Formación e Divulgación Ambiental, ou persoa en que delegue.
-O xefe do Servizo de Ordenación e Innovación Educativa.
-O xefe do Servizo de Formación do Profesorado.
Secretaria/o: un funcionario ou funcionaria do Servizo de Ordenación e Innovación Educativa, que actuará con voz pero sen voto.
2. O xurado, se é o caso, poderá contar co asesoramento de especialistas así como con informes da Inspección Educativa solicitados previamente pola Dirección Xeral de Centros e Ordenación Educativa.
3. Os premios poderán ser declarados desertos. Así mesmo, o xurado poderá determinar a redistribución da contía dos declarados desertos entre os diferentes temas da convocatoria se as características dos traballos así o permiten.
Artigo 7º.-Criterios de valoración.
O xurado seleccionará os traballos tendo en conta os seguintes criterios:
a) Con carácter xeral.
-O carácter innovador, tanto pola creatividade e orixinalidade do deseño pedagóxico como pola metodoloxía e recursos empregados.
-A calidade do deseño pedagóxico, materiais e presentación gráfica.
-A aplicabilidade e capacidade de mellora da formación do alumnado.
-A transferibilidade a outros contextos educativos para a súa utilización por outro profesorado e alumnado do mesmo nivel, etapa ou curso.
-A capacidade para ser difundido.
b) Con carácter específico.
-No caso do tema de consumo, daráselles prioridade aos traballos que refliten o consumo responsable nun consumo ético, ecolóxico e solidario, e acorde coa nosa economía, deberá impregnar as actividades da EC nas aulas. Deberá terse en conta tanto a insostibilidade de determinados hábitos de
consumo como o impacto psicolóxico e social que determinados valores que se están a implantar desde a publicidade ou os medios de comunicación poden causar no alumnado.
-No caso do tema de prevención de consumo indebido de drogas, daráselles prioridade aos traballos realizados a partir do material didáctico editado ao respecto polas consellerías de Educación e Ordenación Universitaria e de Sanidade.
-No caso do tema da educación para a igualdade de ambos os sexos, valorarase nos traballos presentados a inclusión de polo menos algún dos aspectos que se detallan a continuación:
* O tratamento preventivo e intervencionista da violencia de xénero en todas as súas diferentes facetas.
* A adquisición, en alumnas e alumnos, dos coñecementos que lles permitan atender ás súas propias necesidades domésticas e os labores familiares compartidos, inclusive as cargas parentais e a atención familiar das persoas dependentes.
* O enriquecemento do contido curricular coas contribucións ao coñecemento humano realizadas polas mulleres no pasado e no presente.
-No caso do tema de educación ambiental e para a sostibilidade, valoraranse os seguintes aspectos nos traballos presentados:
* Coherencia ambiental e fomento da ética ambiental respecto do equilibrio ecolóxico, a calidade de vida e do desenvolvemento sostible.
* Rendibilidade social e continuidade da experiencia.
Artigo 8º.-Resolución.
1. O prazo máximo de resolución será o 30 de novembro de 2005, entendéndose desestimadas as solicitudes no caso de non resolverse neste prazo.
2. A proposta de concesión de premios emitida polo xurado elevarase aos órganos convocantes para a súa resolución e publicación no Diario Oficial de Galicia.
3. Contra esta resolución poderase interpor recurso de reposición perante os órganos convocantes no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou potestativamente recurso contencioso-administrativo no prazo de dous meses ante o tribunal Superior de Xustiza de Galicia.
Artigo 9º.-Certificación.
A Administración educativa recoñeceralle ao profesorado autor dos traballos premiados ou con men
ción de accésit, mediante expedición de certificado persoal, as actividades de innovación realizadas no marco desta convocatoria. Estas últimas terán, ao abeiro do punto 2º do artigo 25 da Orde do 3 de setembro de 2001, pola que se regula a convocatoria, recoñecemento, certificación e rexistro das actividades de formación permanente do profesorado e se establecen as equivalencias das actividades de investigación e das titulacións (DOG do 10 de setembro), a consideración de actividades de formación permanente do profesorado.
Así, terase en conta para cada traballo a equivalencia de 50 horas, que nas autorías colectivas se distribuirán, segundo as porcentaxes declaradas na solicitude, entre o profesorado para o que se declare unha participación igual ou superior ao 10%, cunha certificación individual non inferior a 10 horas.
Artigo 10º.-Pagamento dos premios.
1. O pagamento do importe correspondente aos premios farase por transferencia bancaria a nome do autor ou autora se o traballo é individual. No caso de que sexa colectivo o pagamento farase a todos os integrantes do grupo segundo as porcentaxes de participación declaradas na solicitude.
2. Os premios estarán suxeitos á retención fiscal correspondente.
3. Toda alteración das condicións tidas en conta para a concesión dos premios poderá dar lugar a modificacións da resolución das concesións.
Así mesmo, en caso de incumprimento de calquera das condicións establecidas para a súa concesión existirá obriga de reintegro total ou parcial do premio percibido.
Artigo 11º.-Publicación.
1. A presentación a esta convocatoria implicará a cesión a favor das consellerías e organismos convocantes dos dereitos de edición dos traballos premiados ou con accésit por un período de dous anos, así como a renuncia aos dereitos de propiedade intelectual correspondentes a unha primeira edición.
2. No caso de que, neste período, as autoras e os autores decidisen publicar por outras vías os traballos premiados ou con accésit, deberán solicitar o permiso correspondente á consellería ou organismo que outorgue o premio ou á Consellería de Educación e Ordenación Universitaria no caso dos accésit. De ser a resposta positiva, na publicación deberá constar expresamente o premio ou accésit de que foi obxecto.
Igualmente, a concorrencia durante ese período destes traballos a outros premios convocados por outras administracións ou entes públicos ou privados deberá contar coa autorización da consellería ou organismo que outorgue o premio ou á Consellería de Educación e Ordenación Universitaria. Unha vez
rematado ese período non haberá incompatibilidade para concorrer a outras convocatorias, agás as realizadas por esta consellería.
3. As autoras e os autores dos traballos premiados ou con accésit quedan comprometidos a autorizar as modificacións precisas nos documentos finais e a subministrar os arquivos de código-fonte necesarios para que poidan ser publicados total ou parcialmente no formato máis adecuado.
4. Os restantes traballos, non premiados nin con accésit, non estarán sometidos ás obrigas anteriores. En particular, poderán concorrer a outras convocatorias realizadas pola Xunta de Galicia ou calquera outra administración ou ente público ou privado.
Artigo 12º.-Retirada da documentación.
O profesorado participante ou os seus representantes legais poderán retirar a documentación dos traballos non premiados, na Dirección Xeral de Centros e Ordenación Educativa, no prazo de catro meses a partir da publicación da resolución desta concesión no Diario Oficial de Galicia. Transcorrido ese prazo, procederase á súa destrución.
Artigo 13º.-Os premiados terán a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino dos premios.
Artigo 14º.-Recurso.
Contra esta orde poderase interpoñer recurso de reposición en el prazo dun mes, de acordo cos artigos 116 e 117, da Lei 30/1992, ou recurso contencioso-administrativo no prazo de dous meses, a partir do día seguinte ao da súa publicación no Diario Oficial de Galicia, perante o Tribunal Superior de Xustiza de Galicia, segundo prevé a Lei 29/1998, do 13 de xullo, reguladora da xurisdición contencioso-administrativa.
Disposición derradeira
Única.-Esta orde entrará en vigor a partir do día seguinte ao da súa publicación.
Santiago de Compostela, 22 de xullo de 2005.
Celso Currás Fernández, conselleiro de Educación e Ordenación Universitaria; Juan Rodríguez Yuste, conselleiro de Innovación, Industria e Comercio; José Manuel González Álvarez, conselleiro de Sanidade; Jesús Carlos Palmou Lorenzo, conselleiro de Xustiza, Interior e Administración local; Pilar Rojo Noguera, conselleira de Familia, Xuventude, Deporte e Voluntariado; José Manuel Barreiro Fernández, conselleiro de Medio Ambiente e vicepresidente segundo.
ANEXO II
Aspectos que hai que desenvolver na memoria descritiva para a solicitude de premios á innovación educativa sobre os temas transversais.
1. Datos de identificación:
1.1. Título:
1.2. Ámbito de aplicación do traballo:
-Centro/s.
-Rúa.
-Localidade.
-Provincia.
1.3. Delimitación do campo de traballo:
-Ciclos cursos e áreas ou materias (segundo proceda).
1.4. Autor/a ou coordinador/a do traballo.
1.5. Datos persoais e profesionais do profesorado que intervén no traballo.
2. Deseño e resumo da actividade
2.1. Xustificación do traballo.
2.2. Obxectivos.
2.3. Contidos.
2.4. Metodoloxía seguida.
2.6. Actividades realizadas.
2.7. Aspectos ou elementos avaliados e a súa incidencia na práctica docente.
2.6. No caso de participantes de varios centros:
-Mecanismos establecidos para a coordinación, intercambio de información e avaliación conxunta (segundo proceda).